ओल्ड पेंशन स्कीम पर BJP की चुप्पी पर बोलीं- कांग्रेस ने बिना सोचे-समझे लागू किया
Rajasthan BJP MLA Anita Bhadel Interview With Dainik Bhaskar. अजमेर दक्षिण से भाजपा विधायक अनिता भदेल को विधानसभा में सर्वश्रेष्ठ विधायक के रूप में सम्मानित किया गया है। भदेल 27 साल की उम्र में पार्षद बनीं, इसके बाद चेयनपर्सन (महापौर) और 31 की उम्र में वे पहली बार विधायक बनीं
अजमेर दक्षिण से भाजपा विधायक अनिता भदेल को विधानसभा में सर्वश्रेष्ठ विधायक के रूप में सम्मानित किया गया है। भदेल 27 साल की उम्र में पार्षद बनीं, इसके बाद चेयनपर्सन (महापौर) और 31 की उम्र में वे पहली बार विधायक बनीं। लगातार चार बार जीत चुकी भदेल 20 साल से विधायक हैं और प्रदेश सरकार में मंत्री भी रह चुकी हैं। वे भाजपा की प्रदेश प्रवक्ता भी हैं। इस अवसर पर दैनिक भास्कर ने उनसे बातचीत की।
पढ़िए पूरा इंटरव्यू...
भास्कर : आपको सर्वश्रेष्ठ विधायक का पुरस्कार मिला। सरकार कांग्रेस की है और आप भाजपा से। इसका श्रेय किसे देंगी ? 
भदेल:  श्रेय तो जनता को ही है। क्षेत्र के लोगों ने मुझ पर जो विश्वास जताया है। वही पूंजी है मेरी।
भास्कर- आप कभी भी हारी नहीं, इसकी क्या वजह मानती हैं? 
भदेल : मैं कल भी एक साधारण घर की बेटी थी और आज भी। किसी को मुझ से मिलने के लिए पीए या मैनेजर को फोन करने की जरूरत ही नहीं। कोई द्वारपाल नहीं है रोकने वाला। सब सीधे ही फोन करते हैं या फिर डायरेक्ट घर पर आकर ही मिलते हैं। मैं उनके लिए आज भी न तो विधायक हूं और न मंत्री। किसी के लिए बड़ी दीदी हूं, तो किसी के लिए छोटी बहन।
भास्कर : आप तो टीचर बन चुकी थी, फिर राजनीति में कैसे आना हुआ। कहा जाता है कि आपको तो घर बैठे राजनीति का टिकट मिला था ? 
भदेल : मैं और मेरा परिवार राष्ट्रीय स्वयं सेवक संघ से जुड़े हुए थे। मैं बीए-बीएड और एमएड करने के बाद सेवा भारती के लिए काम कर रही थी। स्कूल में पढ़ाती थी। एक दिन संघ के लोग घर आए और मुझे पार्षद का चुनाव लड़ाने के लिए मेरे पिता से इजाजत मांगी। अजमेर नगर परिषद के चेयरमैन का पद तब अनुसूचित जाति (एससी) के लिए सुरक्षित किया गया था। मेरे पिता और घरवाले राजनीति को लड़कियों के लिए सही कार्यक्षेत्र नहीं मानते थे। लेकिन संघ के लोगों द्वारा समझाने पर घरवाले मान गए। साल 2000 में मैं पार्षद बनीं और फिर नगर परिषद (अब निगम) की चेयरमैन।
भास्कर : आप भाजपा की प्रदेश प्रवक्ता भी हैं, क्या लगता है नौ महीने बाद चुनावों में भाजपा की सरकार बन सकेगी ? 
भदेल : इसमें कोई शक ही नहीं भाजपा की ही सरकार बनेगी।
भास्कर : अशोक गहलोत तो चौथी बार सीएम बनने और सरकार रिपीट होने की बात कह रहे हैं ? 
भदेल : वे जब 1998 में पहली बार सीएम बने थे, तब साल 2003 तक खुद को देश का नंबर एक सीएम प्रचारित करते थे। फिर 2008 से 2013 के बीच में भी न जाने क्या-क्या रेवड़ियां बांट रहे थे। आज भी किन्हीं 5 लोगों से बात कर लीजिए वो यही कहेंगे कि न तो पेंशन मिल रही है और न ही गेहूं मिल रहा है। बेरोजगारी दर देश में सबसे ज्यादा राजस्थान में है। खुद खुशफहमी पालने से कुछ नहीं होता। नतीजा दोनों बार आपने देख लिया क्या हुआ। वे 20-22 सीटों के लिए भी तरस कर रह गए।
भास्कर : चिरंजीवी योजना, ओल्ड पेंशन स्कीम, 19 नए जिलों को वे तो अपना मास्टर स्ट्रोक मान रहे हैं ? 
भदेल : किसानों का कर्जा माफ करने का वादा करके सत्ता में आए थे। आज तक कर्जा माफ नहीं हुआ। बेरोजगारों को बेरोजगारी भत्ता देने का वादा किया था, लेकिन 26 लाख युवा बेरोजगार उस भत्ते का इंतजार आज तक कर रहे हैं। किसी भी योजना का लाभ जनता को नहीं मिल रहा। डॉक्टर तो हड़ताल पर बैठे हैं।
सरकारी कर्मचारियों को नई पेंशन स्कीम और ओल्ड पेंशन स्कीम में उलझा रखा है। नए जिलों में 66 लाख लोगों को अपने नाम-पते सहित न जाने कितने दस्तावेजों को चेंज करवाना पड़ेगा। करीब 20 हजार करोड़ रुपए का आर्थिक भार पड़ेगा और सरकार ने इंतजाम किया है मात्र 2 हजार करोड़ रुपए का।
19 नए जिलों में कलेक्टर, एसपी सहित अस्पताल, कॉलेज, पंचायत, पालिका, तहसील के जरूरी भवन सहित सरकारी अधिकारियों-कर्मचारियों के आवास बनाने में ही हजारों करोड़ रुपए की जरूरत पड़ेगी। लोग यहां-वहां भटकेंगे अपने दस्तावेजों को ठीक कराने के लिए। वे किसे वोट देंगे उन्हें परेशानियां देने वालों को, मैं ऐसा नहीं मानती। अगर यह मास्टर स्ट्रोक है, तो यह कांग्रेस और सीएम गहलोत पर ही भारी पड़ेगा।
भास्कर : गहलोत तीसरी बार सीएम बने हैं, आपको नहीं लगता, कुछ खूबियां तो होंगी उनमें?
भदेल : हां, बिल्कुल हैं। एक ही काम उन्होंने ठीक किया है और वो है अपनी सरकार को बचाने का। पूर्व डिप्टी सीएम सचिन पायलट ने उनकी सरकार गिराने में कोई कसर नहीं छोड़ी। यह खूबी ही कही जाएगी सीएम गहलोत की। कुछ भी हो गया हो, उन्होंने सरकार को गिरने नहीं दिया। यह उनकी तारीफ है कि अपनी सरकार को पूरे चार-पांच साल बचा लिया। गहलोत की खूबी रही कि उन्होंने अपने विधायकों और निर्दलीय विधायकों को अपने कब्जे में रखा। मेरे ख्याल से अशोक गहलोत की जगह और कोई होता तो यह सरकार गिर गई होती।
भास्कर : राजनीति में भाजपा के वे कौनसे नेता हैं, जिन्हें आप गुरु या आदर्श की भूमिका में देखती हैं? 
भदेल : बहुत से लोग हैं, जिनसे मैंने बहुत कुछ सीखा है। अजमेर के सांसद थे प्रो. रासा सिंह रावत। वे पांच बार सांसद रहे, लेकिन उन जैसा जमीनी और साधारण व्यक्तित्व किसी में नहीं देखा। राज्यसभा के पूर्व सांसद हैं ओंकार सिंह लखावत। मैंने विधानसभा में सवाल लगाना, बोलना, नियम आदि उन्हीं से सीखे हैं। उनके अलावा पूर्व मुख्यमंत्री वसुंधरा राजे, असम के राज्यपाल गुलाब चंद कटारिया, पूर्व डिप्टी स्पीकर राव राजेन्द्र सिंह, राज्यसभा सांसद घनश्याम तिवाड़ी आदि से बहुत कुछ सीखने को मिला। फाइनेंस के मुद्दों पर राव राजेंद्र की समझ अद्भुत रही, वहीं तर्क के मामले में तिवाड़ी बेजोड़ राजनेता रहे हैं।
भास्कर : पूर्व सीएम राजे की टीम में तो आप मंत्री भी थीं, क्या सोचती हैं उनके बारे में ? 
भदेल : बतौर सीएम वे जबरदस्त प्रशासक हैं। ब्यूरोक्रेसी पर उनकी पकड़ शानदार रही है। कोई उन्हें मिसगाइड नहीं कर सकता। सरकार में नियंत्रण कर पाना बहुत जरूरी योग्यता है, जो उनमें रही है।
भास्कर : कांग्रेस में कौनसे राजनेता हैं, जिनकी राजनीतिक कार्यशैली आपको पसंद हैं ? 
भदेल : मुझे लगता है हमारे स्पीकर डॉ. सीपी जोशी एक ईमानदार और तर्कशील राजनेता हैं। मैं जब पहली बार विधायक (2003 में) बनीं तो वे विपक्ष में थे। वे शिक्षा के मुद्दों पर इतनी जबरदस्त तरीके से अपनी बात रखते थे कि सुनकर बहुत कुछ सीखने को मिलता था। इस कार्यकाल में वे विधानसभा अध्यक्ष जैसे उच्च पद पर हैं और व्यवस्था क्या होती है, नियमों का सम्मान क्या होता है, इसके लिए वे बहुत अच्छी मिसाल कायम कर रहे हैं।
भास्कर : कांग्रेस के और कौन से राजनेता आपको पसंद हैं ? 
भदेल : एक नेता तो हैं सीएम अशोक गहलोत। उनकी एक बात बहुत अच्छी है कि वे साधारण छवि के साथ गांधीवादी तरीके से जीवन जीते हैं। वे अपनी जाति के एकमात्र विधायक हैं, लेकिन उन्हें हर जाति-समुदाय के विधायकों और आम जनता का समर्थन हासिल है। यह बहुत अच्छी बात है।
दूसरे नेता हैं सचिन पायलट। वे जब अजमेर के सांसद बने थे तब मुझे लगा कि उनके प्रति युवा वर्ग में जबरदस्त आकर्षण है। यह आकर्षण उनकी ताकत है।
भास्कर : राजनीतिक हलकों में यह कहा जा रहा है कि भाजपा में भी खूब फूट है। रोजाना एक नया चेहरा सीएम के लिए प्रोजेक्ट होता लगता है। कभी वसुंधरा, पूनिया तो कभी शेखावत और कभी कोई और? 
भदेल : यह तो अच्छी बात ही है कि हमारी पार्टी में इतनी बड़ी संख्या में योग्य लोग हैं जो सीएम बन सकते हैं। फूट जैसी तो कोई बात भाजपा में कहीं भी नहीं है।
भास्कर : ओल्ड पेंशन स्कीम पर भाजपा ने अभी तक अपना मत स्पष्ट नहीं किया है। जबकि राजस्थान के बाद 4 राज्य सरकारें इसे लागू कर चुकी हैं। ऐसा क्यों ? 
भदेल : कांग्रेस ने इसे बिना सोचे-समझे लागू किया है। सीएम गहलोत एक बार यह स्पष्ट तो करे कि वे इसका भुगतान कैसे और किस मद से करेंगे। देश भर के कर्मचारी वर्ग को भड़काने भर से काम नहीं चलता। भाजपा जब भी इस बारे में या किसी भी और स्कीम के बारे में कोई कदम उठाएगी तो बहुत सोच समझ कर उठाएगी। भाजपा देखा-देखी बिना सोचे-विचारे कोई निर्णय नहीं करती है।
भास्कर : धार्मिक मुद्दों को लेकर कई बार विवाद हो जाता है, क्या कहेंगी ? 
भदेल : कोई भी धर्म गलत काम की शिक्षा नहीं देता। धर्म तो कर्तव्यों को निभाने की सीख देता है। मेरा यही मानना है कि कोई किसी भी धर्म का पालन करे, लेकिन वो उस में इतना कट्‌टर न बने कि दूसरे धर्म के लोगों या उनकी भावनाओं पर हमले करे। किसी पर अन्याय नहीं किया जाना चाहिए। सनातन धर्म में जो सहिष्णुता है वो हम सबको सीखनी चाहिए।
भास्कर : परिवार और बच्चों के लिए समय कैसे निकाल पाती हैं? क्या राजनीति महिलाओं के लिए सुरक्षित कार्यक्षेत्र है ? 
भदेल : मैं जब राजनीति में आई तो उसके छह महीने बाद ही विवाह हो गया। मैं चेयरमैन बनीं तो पहली बार मां बनने का सौभाग्य भी मिला। बेटे को ज्यादा समय तो नहीं दे पाई, लेकिन घर वाले सब संभाल लेते हैं। महिलाओं के लिए हर कार्यक्षेत्र ही चुनौतीपूर्ण है। राजनीति भी ऐसा ही क्षेत्र है, लेकिन आज आधुनिक दौर में महिलाएं सक्षम हैं, सब कुछ संभालने के लिए।
इस तरह से होता है सर्वश्रेष्ठ विधायक का चयन 
विधानसभा में सर्वश्रेष्ठ विधायक के चयन में मुख्य भूमिका विधानसभाध्यक्ष, नेता प्रतिपक्ष और सरकारी मुख्य सचेतक की होती है। इस बार इन पदों पर डॉ. सीपी जोशी, गुलाब चंद कटारिया ( अब असम के राज्यपाल) और डॉ. महेश जोशी रहे। इन तीनों के बीच चार-पांच मुख्य बिन्दुओं के आधार पर सर्वश्रेष्ठ विधायक को चुनने पर विचार किया जाता है।
यह बिन्दु हैं सवाल लगाना (100 सवाल लगाने की इजाजत है, तो न्यूनतम 50 सवाल हों ही ), सदन में वक्ता के रूप में प्रदर्शन, सदन के नियमों की जानकारी, नियमों-परंपराओं का उल्लंघन या दोषपूर्ण आचरण न होना और सदन में उपस्थिति नियमित होना। इन बिन्दुओं के आधार पर 8-10 विधायकों के नाम तय किए जाते हैं। उनमें से अंतिम रूप से दो विधायकों का चयन सर्वश्रेष्ठ विधायक के रूप में किया जाता है।
कांग्रेस के अमीन खान भी बने सर्वश्रेष्ठ विधायक
इस बार कांग्रेस के अमीन खान और बीजेपी की अनिता भदेल को सर्वश्रेष्ठ विधायक चुना गया हैं। इससे पहले इस सत्र में सरकारी मुख्य सचेतक के पद से डॉ. महेश जोशी द्वारा इस्तीफा देने और नेता प्रतिपक्ष गुलाब चंद कटारिया को राज्यपाल (असम) की जिम्मेदारी मिलने से उनके स्थान पर सरकारी मुख्य उप सचेतक महेंद्र चौधरी और उप नेता प्रतिपक्ष राजेंद्र राठौड़ की भूमिका रही है।